b'\n_START_ARTICLE_\nMedojedni jazavac\n_START_SECTION_\nFizi\xc4\x8dka obilje\xc5\xbeja\n_START_PARAGRAPH_\nGra\xc4\x91om i veli\xc4\x8dinom, medojedni jazavac sli\xc4\x8dan je europskom jazavcu (Meles meles). \xc4\x8cvrste su gra\xc4\x91e, s \xc5\xa1irokom glavom, malenim o\xc4\x8dima, gotovo neprisutnim vanjskim dijelovima u\xc5\xa1iju i razmjerno tupom nju\xc5\xa1kom. Duljina tijela varira od 60 do 102 centimetra, uz duljinu repa od 16 do 30 centimetara. Visina u ramenima iznosi od 23 do 30 centimetra, dok te\xc5\xbeina odrasle jedinke iznosi od 5.5 do 14 kilograma. Zna\xc4\x8dajne su razlike izme\xc4\x91u fizi\xc4\x8dkih obilje\xc5\xbeja mu\xc5\xbejaka i \xc5\xbeenki pa mu\xc5\xbejaci ponekad te\xc5\xbee dvaput vi\xc5\xa1e od \xc5\xbeenki. Raspon te\xc5\xbeine \xc5\xbeenki iznosi od 5 do 10 kilograma, dok je za mu\xc5\xbejake raspon od 9 do 14 kilograma.\n_START_SECTION_\nPona\xc5\xa1anje i prehrana\n_START_PARAGRAPH_\nMedojedni jazavci \xc5\xbeestoke su zvijeri s veoma istan\xc4\x8danim osjetom njuha. Dobro su znani po svojim sposobnostima ubijanja zmija (uklju\xc4\x8duju\xc4\x87i pitone i otrovnice), hvataju\xc4\x87i je iza glave svojim \xc4\x8deljustima, na taj ju na\xc4\x8din ubijaju\xc4\x87i. Medojedni jazavci mogu pojesti \xc4\x8ditavu zmiju (150 centimetra ili manje) u 15 minuta. U njegov plijen ubrajaju se crvi, termiti, \xc5\xa1korpioni, je\xc5\xbeevi, ze\xc4\x8devi, pa \xc4\x8dak i ve\xc4\x87i plijen poput kopnenih kornja\xc4\x8da, krokodila do duljine jednog metra._NEWLINE_Medojedni jazavci imaju velik apetit prema p\xc4\x8delinjim ko\xc5\xa1nicama. Zabilje\xc5\xbeeni su slu\xc4\x8daji medojednih jazavaca na smrt izbodenih unutar ko\xc5\xa1nica koje su poku\xc5\xa1avali pojesti. Komercijalni proizvo\xc4\x91a\xc4\x8di meda ponekad ubijaju, hvataju ili truju medojedne jazavce za koje sumnjaju da o\xc5\xa1te\xc4\x87uju njihove ko\xc5\xa1nice, iako su razvijene p\xc4\x8delinje ko\xc5\xa1nice protiv medojednih jazavaca._NEWLINE_Neki izvori navode kako ptica, medovo\xc4\x91a, ima naviku voditi medojedne jazavce i ostale ve\xc4\x87e vrste sisavaca do p\xc4\x8delinjih gnijezda. Kada medojedni jazavac provali u gnijezdo, ptica uzima svoje dio. Iako ovo ostaje mogu\xc4\x87nost, nikada zapravo nije istra\xc5\xbeena._NEWLINE_Siktalica je jedan od njegovih \xc4\x8destih meta, te njen ugriz i otrov u medojednog jazavca uzrokuju paralizu koja traje nekoliko sati. Nakon \xc5\xa1to se paraliza smiri, medojedni jazavac nastavit \xc4\x87e s obrokom ili krenuti dalje. Jo\xc5\xa1 \xc5\xbeilavije, medojedni \xc4\x87e jazavac drage volje ukrasti ubijeni plijen siktalice, pojesti ga, a zatim nastaviti lov na samu zmiju._NEWLINE_Medojedni \xc4\x87e jazavci ponekad kopati u potrazi za jazbinama manjih glodavaca i istjerati ih van u namjeri za manjim obrokom. Zbog velikih kand\xc5\xbei na prednjim udovima, njegova sposobnost kopanja veoma je u\xc4\x8dinkovita te se ve\xc4\x87ina poku\xc5\xa1aja nakon \xc5\xa1to prona\xc4\x91e glodavca poka\xc5\xbeu uspje\xc5\xa1nima. Problem le\xc5\xbei u \xc4\x8dinjenici da je ostatak grabe\xc5\xbeljivaca svjestan njegovih sposobnosti te \xc4\x8desto ptice grabljivice i \xc5\xa1akali \xc4\x8dekaju u blizini, spremni ukrasti plijen koji je uspio pobje\xc4\x87i jazavcu._NEWLINE_Ove su \xc5\xbeivotinje veoma inteligentne. Jedne su od nekoliko \xc5\xbeivotinja sposobnih koristiti alat. U dokumentarnoj emisiji Land of the Tiger 1997. godine, medojedni jazavc u Indiji snimljen je tijekom kori\xc5\xa1tenja alata. \xc5\xbdivotinja je dokotrljala deblo i stala na njega u namjeri da dostigne pti\xc4\x87a vodomara zapletenom u korijenju koje je izlazilo iz stropa podzemne spilje.\n_START_SECTION_\nGrabe\xc5\xbeljivost\n_START_PARAGRAPH_\nOdrasle jedinke medojednog jazavca rijetko bivaju plijen lavova i leoparda; njihova razjarenost i \xc4\x8dvrsta ko\xc5\xbea \xc4\x8dini ga te\xc5\xa1kim za uhvatiti ili ugu\xc5\xa1iti, \xc4\x8dine\xc4\x87i njihovo vrebanje te\xc5\xa1kim. Stari, slabi medojedni jazavci lak\xc5\xa1a su meta leoparda, lavova i pitona, no \xc4\x8dak \xc4\x87e i oni pru\xc5\xbeiti otpor i \xc5\xbeestoko se braniti. U jednom slu\xc4\x8daju, prikazanom u epizodi emisiji Animal Planet, ostarjela \xc5\xbeenka medojednog jazavca, gotovo bezuba i slijepa na jedno oko bila je napadnuta od strane leoparda. Leopardu je bilo potrebno sat vremena da ubije jazavca.\n_START_SECTION_\nRazmno\xc5\xbeavanje\n_START_PARAGRAPH_\nKada se \xc5\xbeenka medojednog jazavca po\xc4\x8dne tjerati, udvaranje postaje veoma energi\xc4\x8dno. Nakon nekoliko dana prosu\xc4\x91ivanja, mu\xc5\xbejak je prihva\xc4\x87en kao partner za parenje, i par se povla\xc4\x8di u brlog na 3 \xe2\x80\x93 4 dana radi parenja. Dva mjeseca kasnije, \xc5\xbeenka donosi na svijet mladun\xc4\x8de. Mladun\xc4\x8de medojednog jazavca gotovo je jednaka kopija svoje majke, te kako raste, u\xc4\x8di biti agresivan prema bilo kojem bi\xc4\x87u (primjerice, znati\xc5\xbeeljnom \xc5\xa1akalu) dok putuje kroz pustinju. Oslanja se na majku po pitanju hrane i zaklona jer se redovito sele i majka kopa nove brloge. Mladun\xc4\x8dad mogu predstavljati prepreku u lovu medojednog jazavca; radi toga, obi\xc4\x8dno bivaju pu\xc5\xa1teni u brlogu, gdje su veoma ranjivi. Zabilje\xc5\xbeeno je kako odrasli medojedni jazavci izvla\xc4\x8de mladun\xc4\x8dad iz brloga i jedu ih. Samo polovica mladun\xc4\x8dadi do\xc5\xbeivi odraslu dob, djelomi\xc4\x8dno zbog ove kanibalisti\xc4\x8dke prijetnje._NEWLINE_Kako mladun\xc4\x8de raste, njegova sposobnost snala\xc5\xbeenja u pustinji usavr\xc5\xa1ava se kroz u\xc4\x8denje i opona\xc5\xa1anje majke pri penjanju po stablima i lovu na zmije. Medojedni jazavci ne kote se s ovim tehnikama pre\xc5\xbeivljavanja, ve\xc4\x87 ih moraju prethodno nau\xc4\x8diti._NEWLINE_Kada se majka ponovo po\xc4\x8dne tjerati i spremna je za jo\xc5\xa1 jedno mladun\xc4\x8de, starije je mladun\xc4\x8de sada dovoljno odraslo i vje\xc5\xa1to da pre\xc5\xbeivljava samostalno, te ono napu\xc5\xa1ta majku nekoliko mjeseci nakon ro\xc4\x91enja.'